
A Makó – Igási járandó 32. és 33. lelőhely újkori leletanyagának értékelése és helytörténeti vonatkozásai

Kutatásom során a dolgozat címében ismertetett két, a mai Makó határában található, régészeti lelőhely újkori leleteit és jelenségeit vizsgáltam. A kutatásba a régészeti mellett a néprajzi és helytörténeti ismeretanyagot, módszertant is bevontam. Igyekeztem felhívni a figyelmet a korszak kutatásának fontosságára és hiányosságaira, valamint az ilyen irányú elemzésekben a társ- és segédtudományok szerepének jelentőségére.
A két lelőhelyen 2010 és 2011 során végeztek az M43-as autópálya építését megelőző feltárásokat, melyek során népvándorlás kori (szarmata) és újkori jelenségek és leletanyagok láttak napvilágot. Kutatásom tárgyát a lelőhelyekről előkerült 17 újkori „ház”, a hozzájuk kapcsolódó kemencék és gödrök, illetve mindezek változatos leletanyaga (elsősorban különféle kerámiák) jelentették. A két lelőhely újkori objektumainak egymáshoz viszonyított elhelyezkedése, tájolásuk, az épületek jellemzőiben és leletanyagukban jelentkező megegyezések alapján kézenfekvő volt azok egykorúként való kezelése.
Az előkerült leletanyagokat igyekeztem összevetni a térségből származó más újkori leletanyagokkal, illetve a különböző néprajzi gyűjteményekben őrzött anyagokkal. Ezek felhasználásával a két lelőhelyen előkerült változatos újkori kerámiák kapcsán arra a következtetésre jutottam, hogy azok a hódoltság koránál későbbiek. Egyes példányok esetében megállapítást nyert, hogy azok a 19. század első feléről származó hódmezővásárhelyi tálas hagyományokkal mutatnak rokonságot, míg más darabok esetében felvethető azok szegedi, makói és szentesi eredete is. A lelőhelyekről előkerült két cseréppipa stílusjegyeik alapján elsősorban a 18. század vége és a 19. század elejére keltezhető. A tág időhatárok jól mutatják, hogy e két tárgytípus tipokronológiája megerősítésre, a velük kapcsolatos ismeretanyag gyarapításra szorul a 18. és 19. század kutatása kapcsán.
A helytörténeti és levéltári adatokat összevetve a feltárt leletanyagokról szerzett ismeretekkel arra a következtetésre jutottam, hogy az újkori jelenségek a tanyásodás első korszakának nevezett időszakkal hozhatóak kapcsolatba. Ezt látszanak megerősíteni a rendelkezésre álló térképészeti adatok is, melyek alapján a két lelőhely a Makót ölelő szállásterületek határában fekszik. Mindezek ismeretében az objektumokat a 18. század legvégére tartom keltezhetőnek. 



